Oibríonn Eurojust le húdaráis náisiúnta chun dul i ngleic le raon leathan coireanna tromchúiseacha agus casta trasteorann lena mbaineann dhá thír nó níos mó. Stiúrann an Ghníomhaireacht an fhreagairt bhreithiúnach do bhagairtí méadaitheacha san Eoraip, rud a chumasaíonn do na Ballstáit fanacht céim amháin chun tosaigh ar choirpigh, agus iad ag díriú go príomha ar ghrúpaí coireachta eagraithe. Is minic a bhaineann níos mó ná cineál coire amháin leis na cásanna a thugtar os comhair Eurojust.
Áirítear iad seo a leanas leis na cineálacha coireanna tosaíochta:
Sceimhlitheoireacht
Cibearchoireacht
Gáinneáil ar dhaoine
Gáinneáil ar dhrugaí
Coireanna in aghaidh leasanna airgeadais an Aontais
Smuigleáil imirceach
Coireacht chomhshaoil
Sciúradh airgid
Caimiléireacht agus calaois
Cuireann Eurojust tacaíocht oibríochtúil shaincheaptha ar fáil le linn na gcéimeanna difriúla d’imscrúduithe coiriúla trasteorann, agus é ag soláthar na nithe seo a leanas:
freagairtí prasa;
buanseirbhís comhordúcháin, a bhíonn ar fáil 24 huaire sa lá, seacht lá sa tseachtain;
naisc le macasamhlacha tábhachtacha; agus
cúnamh maidir le hiarrataí comhair bhreithiúnaigh a ullmhú, lena n-áirítear aistriúcháin oifigiúla.
Ina theannta sin, is féidir le Eurojust freastal ar chineálacha casta sásraí cúnaimh agus comhordúcháin, ar féidir iad a chomhcheangal de réir mar is gá chun tacú le móroibríochtaí. Is féidir leis an nGníomhaireacht na nithe seo a leanas a dhéanamh, mar shampla:
imscrúduithe comhuaineacha a chomhordú;
cruinnithe comhordúcháin a eagrú idir na húdaráis bhreithiúnacha agus na comhlachtaí forfheidhmithe dlí lena mbaineann;
comhfhoirne imscrúdaithe a bhunú agus/nó a chistiú, áit a n-oibríonn údaráis bhreithiúnacha agus comhlachtaí forfheidhmithe dlí le chéile ar imscrúduithe coiriúla trasnáisiúnta, bunaithe ar chomhaontú dlíthiúil idir dhá thír nó níos mó; agus
laethanta comhghníomhaíochta a phleanáil, ar nithe iad a stiúrtar i bhfíor-am trí lárionaid chomhordúcháin a thionóltar in Eurojust agus ar lena linn is féidir le húdaráis náisiúnta déantóirí coire a ghabháil, grúpaí coireachta eagraithe a dhíchóimeáil agus sócmhainní a urghabháil.